Dok. br. 525B-2018

Saopćenje za javnost

SEDMA SARAJEVO UN SEDMICA MEĐUVJERSKOG SKLADA U SVIJETU

**Javna rasprava**

***Izazovi muslimansko-kršćanskog dijaloga***

**Uz knjigu *The Future of Interfaith dialogue:***

***Muslim-Christian Encounters through a Common Word***

**7. februar (četvrtak) 2019. godine, u 18:00 sati**

Čast nam je obavijesti vas da će 7. februara (četvrtak) 2019. godine, s početkom u 18:00 sati, biti organizirana javna rasprava *Izazovi muslimansko-kršćanskog dijaloga*: Uz knjigu *The Future of Interfaith dialogue: Muslim-Christian Encounters through A Common Word*, ur. Yazid Said i Lejla Demiri, (Cambridge: Cambridge University Press, 2018).

Rasprava će biti održana u dvorani za sastanke Međunarodnog foruma Bosna (ul. Sime Milutinovića 10/III).

Sadašnji odnosi muslimana i kršćana, uz uvažavanje svih složenosti obuhvaćenih tim pojmovima, presudni su za budućnost svijeta. Svakim danom postajat će važniji, jer religijska pluralizacija sve odlučnije obuhvata sva područja života. Ponekad se čini da su uzroci neprihvatljivih odnosa muslimana i kršćana neodvojivi od svetih doktrina koje određuju te složene svjetske zajednice. U doktrinarnim jezgrama svetih tradicija muslimana i kršćana, u Zajedničkoj Riječi, postoje svi razlozi za otkrivanje religijske pluralnosti kao Božijeg milosnog dara. Na toj se osnovi 138 muslimanskih intelektualaca, 13. oktobra 2007. godine, obratilo najširoj svjetskoj javnosti dokumentom *Zajednička riječ među vama i nama*. U dokumentu su iznijeti doktrinarni razlozi dijaloga i odgovornosti za mir i poredak u svijetu. U navedenoj knjizi, uzetoj za polazište ove rasprave, dani su tekstovi devetnaest muslimanskih i kršćanskih teologa, filozofa i politologa: Lejla Demiri, Tim Winter, Jonathan Kearney, Michael Louis Fitzgerald, Rowan Williams, Ingrid Mattson, Reuven Firestone, Sarah Snyder, Peter Admirand, Asma Afsaruddin, Daniel A. Madigan, Pim Valkenberg, Clare Amos, Rusmir Mahmutćehajić, Mustafa Abu Sway, Matthias Böhm, Amir Dastmalchian, Marianne Farina i Yazid Said.

O bosanskim vidicima prošlosti, sadašnjosti i budućnosti muslimansko-kršćanskih odnosa govorit ćeSamir Beglerović, muslimanski filozof i teolog, Jakob Finci, jevrejski mislilac i aktivist, Ivo Marković, franjevački redovnik i katolički svećenik, filozof i teolog, i Krsto Mijanović, naučnik i analitičar bosanske religijske pluralnosti.

Raspravu će moderirati Asim Zubčević, istraživač muslimanske kulture u Bosni i predsjednik Centra za međureligijski dijalog Međunarodnog forma Bosna.

Rasprava je dio cjelovitog programa Sedme Sarajevo UN sedmice međuvjerskog sklada u svijetu. Taj program Međunarodni forum Bosna realizira u skladu s pozivom Generalne skupštine Organizacije Ujedinjenih nacija, donijete 20. oktobra 2010. godine.

Rasprava je otvorena za članove i prijatelje Međunarodnog foruma Bosna i predstavnike medija.

Nermina Jusić

MFB koordinator